৭৫ দিন পর তালা ভেঙে বিএনপি কার্যালয়ে নেতাকর্মীরা
রাজধানীর নয়াপল্টনে পুলিশের সঙ্গে সংঘর্ষ ঘিরে ৭৫ দিন তালাবদ্ধ থাকার পর বিএনপির কেন্দ্রীয় কার্যালয়ে ঢুকেছেন দলটির নেতাকর্মীরা।
আজ বৃহস্পতিবার সকাল সাড়ে ১০টার দিকে দলের জ্যেষ্ঠ যুগ্ম মহাসচিব রুহুল কবির রিজভীর নেতৃত্বে বিএনপির নেতাকর্মীরা তালা ভেঙে কার্যালয়ে প্রবেশ করেন।
বিএনপি নেতারা জানিয়েছেন, গত বছরের ২৮ অক্টোবর নিরাপত্তা বাহিনীর সঙ্গে সংঘর্ষের পর এই প্রথম নেতাকর্মীরা তাদের অফিসে প্রবেশ করতে পেরেছে।
আজ বিকেল তিনটায় এই কার্যালয়ে বিএনপির স্থায়ী কমিটির সদস্যদের সংবাদ সম্মেলন অনুষ্ঠিত হবে।
সকাল সাড়ে ১১টার দিকে সরেজমিনে বিএনপির দলীয় কার্যালয়ে গিয়ে দেখা যায়, দলীয় কার্যালয়ের সামনে প্রায় দুই ডজন নেতাকর্মী দাঁড়িয়ে আছেন। রিজভীসহ দলের অন্যান্য নেতাকর্মীরা কার্যালয়ের ভেতরে আছেন।
গত বছরের ২৮ অক্টোবর থেকে দলের কেন্দ্রীয় কার্যালয়ে তালা ঝুলিয়ে রাখা হয়।

রাজধানীর নয়াপল্টনে পুলিশের সঙ্গে সংঘর্ষ ঘিরে ৭৫ দিন তালাবদ্ধ থাকার পর বিএনপির কেন্দ্রীয় কার্যালয়ে ঢুকেছেন দলটির নেতাকর্মীরা।